Predkladacia správa

Konfederácia odborových zväzov SR zaslala oznámenie adresované Medzinárodnému úradu práce do Ženevy dňa 2. novembra 2005 (číslo: 130/418/SV) vo veci aplikácie Dohovoru Medzinárodnej organizácie práce o slobode združovania a ochrane práva organizovať sa č. 87 z roku 1948, ktorým je Slovenská republika viazaná1) vo vzťahu k § 68 odseku 8 zákona č. 461/2003 Z. z. o sociálnom poistení v znení neskorších predpisov a v nadväznosti na § 26 citovaného zákona a v spojitosti s § 24 odsekom 3 zákona č. 2/1991 Zb. o kolektívnom vyjednávaní v znení neskorších predpisov vo veci uplatňovania ústavného práva na výkon štrajku zamestnancov (pozrite text sťažnosti). Uvedené oznámenie má povahu sťažnosti a námietok vo vzťahu k dodržiavaniu vyššie citovaného dohovoru Medzinárodnej organizácie práce podľa článku 24 Ústavy Medzinárodnej organizácie práce2).

Medzinárodný úrad práce listom zo dňa 30. novembra 2005 (č. ACD 19-2-1-342), ktorý adresoval pani ministerke práce, sociálnych vecí a rodiny SR požaduje stanovisko a pripomienky od vlády SR k predmetnej veci prostredníctvom Ministerstva práce, sociálnych vecí a rodiny SR (ďalej len „MPSVR SR“) a ktoré sa po zaslaní Medzinárodnému úradu práce predložia výboru expertov pre aplikáciu dohovorov a odporúčaní Medzinárodnej organizácie práce.

Právomoc riešiť túto sťažnosť (tieto námietky) v mene vlády SR je zverená Ministerstvu práce sociálnych vecí a rodiny SR aplikáciou § 153) a § 35 odseku 44) zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. MPSVR SR v rozsahu vymedzenej pôsobnosti zabezpečuje aj úlohy, ktoré pre Slovenskú republiku vyplývajú z medzinárodných zmlúv, ako aj z jej členstva v medzinárodných organizáciách. Úloha, ktorá vyplýva pre MPSVR SR z Ústavy Medzinárodnej organizácie práce2) v mene vlády SR je aj riešiť sťažnosti a námietky organizácií zamestnávateľov a organizácií pracovníkov (zamestnancov), ktoré boli adresované Medzinárodnému úradu práce do Ženevy vo veci dodržiavania dohovorov MOP, ktorými je Slovenská republika viazaná a ktoré patria do pôsobnosti MPSVR SR. 

Sekcia legislatívy MPSVR SR prostredníctvom Odboru záležitostí EÚ a medzinárodnoprávnych vzťahov MPSVR SR požiadala odborné útvary MPSVR SR – sekciu sociálneho poistenia a dôchodkového sporenia a sekciu zamestnanosti a pracovnoprávnych vzťahov o vyjadrenie stanoviska a pripomienok k predmetnej veci.

Na základe stanoviska a pripomienok odborných útvarov MPSVR SR odbor záležitostí EÚ a medzinárodnoprávnych vzťahov MPSVR SR pripravil text „Stanoviska vlády SR prostredníctvom MPSVR SR k oznámeniu Konfederácie odborových zväzov SR zo dňa 2. novembra 2005 adresované Medzinárodnému úradu práce do Ženevy“ (pozrite text stanoviska).

Keďže predkladaný materiál má informatívnu povahu pre vládu SR nebol predmetom medzirezortného pripomienkového konania a vláda SR materiál berie na vedomie.

Text predmetného stanoviska k sťažnosti sa preloží do anglického jazyka a listom p. ministerky práce, sociálnych vecí a rodiny SR sa zašle Medzinárodnému úradu práce do Ženevy.